22/12/2022 | Administración LocalMunicipal
Cee
Ampliación do horario de peche dos establecementos abertos ao público así como da finalización dos espectáculos públicos e das actividades recreativas durante a celebración das festas do Nadal

A Lei 10/2017, do 27 de decembro, de espectáculos públicos e actividades recreativas de Galicia, establece no artigo 4. c) que lle corresponde á consellería competente en materia de espectáculos públicos e actividades recreativas determinar o horario xeral de apertura e peche dos establecementos abertos ao público e de inicio e finalización dos espectáculos públicos e das actividades recreativas. Así mesmo, dispón no artigo 5. f) que lles corresponde aos concellos autorizar as ampliacións ou reducións sobre o horario xeral, atendendo aos criterios, os supostos e as circunstancias que, de ser o caso, figuren na orde de horarios prevista no artigo 17 da Lei. A Orde da Vicepresidencia primeira e Consellería de Presidencia, Xustiza e Turismo do 23 de outubro de 2020, pola que se determina o horario de apertura e peche dos establecementos abertos ao público e de inicio e finalización dos espectáculos públicos e das actividades recreativas, dispón no seu artigo 9.1 que os concellos poderán ampliar para todo o seu termo municipal ou para zonas concretas deste os horarios xerais de peche dos establecementos abertos ao público, así como de finalización dos espectáculos públicos e das actividades recreativas, durante a celebración das festas e verbenas populares, do Entroido, da Semana Santa e do Nadal, facendo compatible, en todo caso, o seu desenvolvemento coa aplicación das normas vixentes en materia de contaminacón acústica. Por Resolucións da alcaldía nº 468/2022, de data 26/05/2022, e nº 1150/2022, de data 16/12/2022, fixouse o número máximo de días naturais durante os anos 2022 e 2023, respectivamente, nos que poderán ampliarse os ditos horarios neste termo municipal, conforme co disposto no artigo 9.2 da devandita Orde. Nas citadas Resolucións indícase que as datas concretas de ampliación dos horarios determinarase mediante resolución da alcaldía, de oficio ou a petición de parte interesada. No artigo 9.4 da Orde do 23 de outubro de 2020 sinálase que as ampliacións de horario non poderán superar, en ningún caso, en 2 horas os horarios xerais de peche dos establecementos abertos ao público, dos espectáculos públicos e das actividades recreativas. Considerando a vontade deste Concello de apoiar o sector hostaleiro municipal, nomeadamente os establecementos de restauración e de ocio e entretemento, e a actividade das festas e verbenas populares que dinamizan económica e socialmente a vida municipal, así como o interese en favorecer o movemento asociativo, que fai posible a celebración de moitos destes eventos, o cal se debe compatibilizar coa aplicación das normas en materia de contaminación acústica ou outras disposicións legais e, así mesmo, cos dereitos de terceiras persoas e co óptimo funcionamento dos servizos públicos. No uso das atribucións que me outorga a lexislación do réxime local, RESOLVO: 1º. Autorizar a ampliación en 2 horas sobre o horario xeral disposto nos artigos 5 e 7 da Orde do 23 de outubro de 2020, da finalización da festa/verbana popular “festa de fin de ano” (epígrafe II.5, Orde do 23 de outubro de 2020), organizada polo Concello de Cee coa colaboración da Asociación Comisión de Festas da Xunqueira de Cee, que se vai celebrar na Avda. Lino Rodríguez Madero, de Cee, na noite do sábado, 31 de decembro de 2022 ao domingo, 1 de xaneiro de 2023, co cal, o horario máximo de finalización da verbena referida o día sinalado será ás 06.30 horas.2º. Autorizar a ampliación en 2 horas sobre o horario xeral disposto nos artigos 5 e 7 da Orde do 23 de outubro de 2020, do peche dos establecementos de restauración (epígrafe III.2.5, Orde do 23 de outubro de 2020) e dos establecementos de ocio e entretemento (epígrafe III.2.7, Orde do 23 de outubro de 2020), deste termo municipal, durante as festas do Nadal, isto é, do 22 de decembro de 2022 ao 6 de xaneiro de 2023, ambos incluidos.3º. Publicar a presente resolución no Boletín Oficial da Provincia para coñecemento xeral. Notificarlle a presente resolución aos interesados, con indicación expresa dos recursos a interpor, e darlle conta ao Pleno da Corporación na primeira sesión ordinaria que realice. En CEE, o 19 de decembro de 2022. A alcaldesa, Margarita Lamela Louzán A secretaria, Rocío Hermida Cancela [Documento asinado electrónicamente]